เริ่มฟื้นตัวโมนิก้าและทีมงาน
*วันนี้ข้อมูลที่แมงเม่าเห็นกันแบบเต็ม 2 ลูกตา ก็เป็นที่ประจักษ์แล้วว่า นักเล่นกลุ่มไหนที่ทำให้ตลาดหุ้นไทยผันผวนตั้งแต่ต้นสัปดาห์ และยังเป็นกลุ่มผู้เล่นที่ทำให้บรรดาแมงเม่าก่นด่าอย่างหนักหน่วง เพราะพฤติกรรมที่แสดงออกมาในเที่ยวนี้ไม่น่ารักเอาเสียเลย จึงไม่ใช่เรื่องน่าแปลกใจที่ทุกฝ่ายพร้อมใจกันยกมือไม่ไว้วางใจ หลังสิ่งที่แสดงออกมามันฟ้องให้เห็นกันอย่างทนโท่นะซี
14 ต.ค. 2559

*วันนี้ข้อมูลที่แมงเม่าเห็นกันแบบเต็ม 2 ลูกตา ก็เป็นที่ประจักษ์แล้วว่า นักเล่นกลุ่มไหนที่ทำให้ตลาดหุ้นไทยผันผวนตั้งแต่ต้นสัปดาห์ และยังเป็นกลุ่มผู้เล่นที่ทำให้บรรดาแมงเม่าก่นด่าอย่างหนักหน่วง เพราะพฤติกรรมที่แสดงออกมาในเที่ยวนี้ไม่น่ารักเอาเสียเลย จึงไม่ใช่เรื่องน่าแปลกใจที่ทุกฝ่ายพร้อมใจกันยกมือไม่ไว้วางใจ หลังสิ่งที่แสดงออกมามันฟ้องให้เห็นกันอย่างทนโท่นะซี
*ด้วยเหตุนี้ถึงต้องมองด้วยใจเป็นกลางว่า การที่กองทุนตัวแสบกลับเข้ามาซื้อหุ้น 9.71 พันล้านบาท ขณะที่นักลงทุนกลุ่มอื่นเทขายหุ้นออกมาเรื่อยๆ แต่ดัชนีสามารถวิ่งขึ้นมาปิดที่ 1,412.82 จุด บวกไป 6.64 จุด ด้วยมูลค่า 1.03 แสนล้านบาท “โมนิก้า” ถือเป็นเรื่องที่สุดแสนจะเหนื่อยใจอย่างบอกไม่ถูก จนเกิดอาการท้อแท้ในการพยายามนำเสนอข่าวสารด้านบวกเหลือเกินเจ้าค่ะ
*งานนี้ไม่ว่าด้วยเหตุผลกลใด “โมนิก้า” ยังขอยืนยันในการทำหน้าที่รายงานเนื้อหาสาระสำคัญเกี่ยวกับตลาดหุ้นไทยต่อไป เพราะอย่างน้อยก็มีเพื่อนสนิทมิตรสหายในแวดวงตลาดทุน รวมทั้งบรรดาแมงเม่าก็เข้าใจถึงกระบวนการสื่อสารของเดี๊ยนที่ทำมาเป็นเวลาหลายสิบปีนั้น ล้วนเป็นการนำเสนอแง่มุมเพื่อให้ทุกคนได้คิด เพื่อทำให้การลงทุนของทุกฝ่ายเป็นไปอย่างมีคุณภาพนะจะบอกให้
*ฉะนั้น การที่ “เฮียสมคิด” ออกโรงสั่งการด้วยตนเองให้ ก.ล.ต. รีบไปลากคอแก๊งปล่อยข่าวลือทุบหุ้น จึงเป็นเรื่องที่ “โมนิก้า” ยกมือสนับสนุนอย่างเต็มที่ เพราะเป็นการสยบพวกที่ไม่หวังดีได้อยู่หมัด (มาช้าดีกว่าไม่มา) และดูเหมือน “เฮียรพี” หัวเรือใหญ่ของสำนักงานดังกล่าวจะรับลูกอย่างทันควัน จึงทำให้สถานการณ์หลายอย่างดีขึ้นอย่างช้าๆ ซึ่งเป็นเรื่องที่ทุกคนเห็นด้วยทั้งสิ้นนะคะ
*วานนี้ถึงเห็นหุ้น AOT ไต่ระดับขึ้นมาปิดที่ 362 บาท บวกไป 6 บาท ด้วยมูลค่า 6.89 พันล้านบาท ล้วนเป็นสถานการณ์ที่ทำให้ทุกคนตระหนักเป็นอย่างยิ่งว่า เมื่อทุกอย่างเริ่มเข้าสู่ความเป็นจริง ราคาหุ้นก็จะเด้งกลับขึ้นมาสอดรับกับปัจจัยพื้นฐาน “โมนิก้า” ถึงอยากให้แฟนคลับพิจารณาการลงทุนเที่ยวนี้ให้ดีเป็นพิเศษ เพราะเป็นช่วงหัวเลี้ยวหัวต่อสำคัญจุดหนึ่งเจ้าค่ะ
*เหมือนกับสิ่งที่เกิดขึ้นกับหุ้นกลุ่มแบงก์ที่เดี๊ยนเม้าท์ให้ฟังเมื่อวันก่อน วานนี้ได้แสดงให้เห็นถึงความแข็งแกร่งเล็กๆ น้อยๆ ซึ่งเป็นจังหวะที่นักลงทุนไม่ควรมองข้าม เพราะถือว่าเป็นการเซ็ทเกมรอบใหม่ และเหตุผลดังกล่าวทำให้ “โมนิก้า” ต้องถามนักเล่นอีกครั้งว่า หากมองการลงทุนยาวๆ นี่เป็นจังหวะของการทยอยเก็บหุ้นอย่างไม่ต้องสงสัย ส่วนจะเชื่อหรือไม่ ก็ขึ้นอยู่กับผู้เล่นแต่ละรายนะคะ
*เช่นเดียวกับในรายของ IRPC ทุกคนรู้กันเป็นอย่างดีพื้นฐานทางธุรกิจแข็งโป๊กสุดๆ ราคาหุ้นถึงสวิงไม่รุนแรงเหมือนหุ้นบางตัว วานนี้ถึงเห็นราคาหุ้นเด้งกลับขึ้นมาปิดที่ 4.86 บาท บวกไป 0.10 บาท ด้วยมูลค่า 820 ล้านบาท “โมนิก้า” ถือเป็นทางเลือกหลักที่ผู้เล่นไม่ควรมองข้าม เพราะสิ่งที่สะท้อนออกมาในเที่ยวนี้ฟ้องว่า ราคาหุ้นไม่ค่อยไหวติงสักเท่าไหร่เจ้าค่ะ
*อีกหนึ่งรายที่มีข่าวดีมารองรับเต็มประตูหน้าต่าง “โมนิก้า” ขอโฟกัสไปที่ COM7 ซึ่งเป็นหุ้นที่มีโปรเจ็กต์เกี่ยวกับรายได้ค่อนข้างชัดเจน และสามารถอนุมานเกี่ยวกับตัวเลขกำไรได้ค่อนข้างชัดเจน วานนี้ถึงเห็นราคาหุ้นเด้งขึ้นมาปิดที่ 9.70 บาท บวกไป 0.40 บาท หรือขึ้นไป 4.30% ด้วยมูลค่า 480 ล้านบาท มันเป็นจังหวะที่น่าสนใจมากพอสมควร จึงต้องขอพูดถึงนิดหนึ่งนะคะ
*เช่นเดียวกับในรายของ ITEL มีความพร้อมในการเติบโตทุกด้าน และยังมีข่าวดีเยอะแยะเต็มไปหมด ย่อมเป็นหุ้นอีกหนึ่งตัวที่ “โมนิก้า” ต้องเม้าท์ถึงอย่างแน่นอน และที่ผ่านมาจะเห็นว่า เดี๊ยนเม้าท์ถึงจุดแข็งของหุ้นตัวนี้เป็นระยะ วันนี้ถึงต้องหันมาตีราคาเป้าหมายของหุ้นตัวนี้กันอีกครั้ง เพราะการขึ้นมาปิดที่ 8.30 บาท บวกไป 0.50 บาท หรือขึ้นไป 6.40% ด้วยมูลค่า 111 ล้านบาท เป็นระดับราคาที่ต่ำกว่าเป้าหมายเยอะนะจ๊ะ
*ส่วนที่ตีคู่กันมาอีกหนึ่งตัวก็คือ TACC  ไต่ระดับขึ้นมาปิดที่ 8.25 บาท บวกไป 0.15 บาท ด้วยมูลค่า 125 ล้านบาท ก็เป็นทางเลือกที่น่าสนใจไม่ใช่น้อย เพราะมีสตอรี่ที่คล้ายคลึงกับรายข้างต้น และสิ่งที่ทุกคนเห็นกันเต็มตามาระยะหนึ่งคือ เหาฉลามเลี่ยมทอง “โมนิก้า” ถึงอยากให้แฟนคลับพยายามโฟกัสในตรงจุดนี้มากเป็นพิเศษ หากคิดว่า “ใช่” ก็ลองพิจารณาจุดซื้อ…หากคิดว่า “ไม่ใช่” ก็มองผ่านไปเลยก็ได้ค่ะ
*อ้อ…ก่อนจากกันขอเม้าท์ถึง “เจ๊เกศรา” เพื่อชมเชยการออกมาให้สัมภาษณ์เพื่อเตือนสตินักลงทุนในเที่ยวล่าสุด ค่อนข้างพูดได้ตรงประเด็นกว่าวันก่อน ซึ่งแสดงให้เห็นถึงบทบาทความเป็นผู้นำของตลาดหุ้นได้อย่างยอดเยี่ยม พร้อมกันนี้ก็ขอให้ไปดูสัญญา TFEX ซึ่งมีการซื้อเข้ามาสูงถึง 1.60 หมื่นสัญญา มันมีนัยสำคัญต่อการลงทุนวันนี้มากน้อยขนาดไหนด้วยนะคะ